钦定古今图书集成/理学汇编/学行典/第283卷 > 刘勰新论 > 《王商论》汉·荀悦
## 钦定古今图书集成/理学汇编/学行典/第283卷 > 刘勰新论 > 《王商论》汉·荀悦

王商言水不至，非以见智也，非以伤凤也，将欲忠主
安民，事不得已，而凤以为慨恨。冯婕妤之当熊，非欲
见勇也，非欲求媚也，非以高左右也，恻怛于心，将以
救上，而傅昭仪以为隙，皆至于死，真可痛乎！夫独智
不容于世，独行不畜于时，是以昔人所以自退也，虽
退犹不得自免，是以离世深藏。以天之高而不敢举
首，以地之厚，而不敢投足。《诗》云：“谓天盖高，不敢不跼；
谓地盖厚，不敢不蹐。”哀今之人，胡为虺蜴？本不敢立
于人闲，况敢立于朝乎？自守犹不免患，况敢救于时
乎？无过犹见诬枉，而况敢有罪乎？闭口犹获诽谤，况
敢直言乎？虽隐身深藏，犹不得免。是以甯武子佯愚，
接舆为狂，困之至也。人无狂愚之虑“者，则不得自安
于世。”是以屈原怨而自沈，鲍焦愤而矫死，悲之甚也。
虽死犹惧形骸之不深，魂神之不远。故徐衍负石入
海，申徒狄蹈瓮之河，痛之极也。悲夫！以六合之大，匹
夫之微，而一身无所容焉，岂不哀哉！是以古人畏患
苟免，以计安身，挠直为曲，斲方为圆，秽素丝之洁，摧
亮直之心。是以《羊舌》职受盗于王室，蘧伯玉可卷而
怀之，以死易生，以存易亡，难乎哉？